b'\n_START_ARTICLE_\nO\xc4\x8distimo Slovenijo v enem dnevu!\n_START_PARAGRAPH_\nProjekt O\xc4\x8distimo slovenijo v enem dnevu! (okraj\xc5\xa1ano OSVED!), v organizaciji Dru\xc5\xa1tva Ekologi brez meja, je narejen po zgledu projekta Teeme \xc3\xa4ra! (Dajmo!), ki je v Estoniji potekal leta 2008._NEWLINE_Namen projekta je bil 17. aprila 2010 zdru\xc5\xbeiti 200.000 prostovoljcev in izpeljati najve\xc4\x8djo okoljsko akcijo v zgodovini Slovenije, s katero naj bi odstranili vsaj 20.000 ton nelegalno odvr\xc5\xbeenih komunalnih odpadkov na divjih odlagali\xc5\xa1\xc4\x8dih. Poleg tega so \xc4\x8distili tudi okolice \xc5\xa1ol, vrtcev, naselij in sprehajalnih poti. Akcija se je zaklju\xc4\x8dila z zabavnimi dogodki v treh ve\xc4\x8djih mestnih sredi\xc5\xa1\xc4\x8dih - Ljubljani, Mariboru in Novi Gorici._NEWLINE_V mesecih pred tem datumom so prireditelji organizirali popisovanje divjih odlagali\xc5\xa1\xc4\x8d ob podpori Geopedie. Popisali so 115.000 odlagali\xc5\xa1\xc4\x8d, kjer je po ocenah 100.000 m\xc2\xb3 odpadkov. \xc5\xbde v tej fazi so se projektu pridru\xc5\xbeile mnoge in\xc5\xa1titucije, med njimi Uprava RS za za\xc5\xa1\xc4\x8dito in re\xc5\xa1evanje, Oddelek za geografijo Filozofske fakultete v Ljubljani in druge. Okrog 300 pripadnikov Slovenske vojske je sodelovalo tudi v vzor\xc4\x8dnem \xc4\x8di\xc5\xa1\xc4\x8denju odlagali\xc5\xa1\xc4\x8d teden dni pred glavno akcijo, ki je bilo namenjeno ugotavljanju morebitnih logisti\xc4\x8dnih in organizacijskih te\xc5\xbeav. _NEWLINE_Do napovedanega konca zbiranja prijav 10. aprila se je po podatkih organizatorjev prijavilo pribli\xc5\xbeno 105.000 ljudi iz vseh slovenskih ob\xc4\x8din. Kasneje so rok prijave podalj\xc5\xa1ali na dan pred akcijo. Po na\xc4\x8drtih naj bi v sklopu akcije o\xc4\x8distili 80.000 m\xc2\xb3 odpadkov; preostanek predstavljajo nevarni odpadki in gradbeni material, ki ga prostovoljci niso zbirali, temve\xc4\x8d so le popisali njihove lokacije in podatke posredovali pristojnim slu\xc5\xbebam._NEWLINE_Po uradnih podatkih organizatorjev je v OSVED! sodelovalo okrog 270.000 ljudi oz. ve\xc4\x8d kot 13% vseh prebivalcev Slovenije, ki so odstranili 60.000 m\xc2\xb3 ali 12.000 ton odpadkov s 7000 divjih odlagali\xc5\xa1\xc4\x8d. OSVED! je bila tako najve\xc4\x8dja civilnodru\xc5\xbebena iniciativa v zgodovini samostojne Slovenije. Septembra 2010 je predsednik dr\xc5\xbeave Danilo T\xc3\xbcrk dru\xc5\xa1tvu Ekologi brez meja za izvedbo tega projekta podelil red za zasluge.'